
Τρίτη, 25 Αυγούστου 2026

ΔΕΛΤΙΟ ΤΥΠΟΥ

Πρόσκρουση Ε/Γ – Ο/Γ πλοίου σε Ε/Γ – Τ/Ρ στη Σκιάθο – Σύλληψη ημεδαπού για προσβολή της γενετήσιας αξιοπρέπειας στο Φλοίσβο – Σύλληψη αλλοδαπού στην Ηγουμενίτσα – Διακομιδές ασθενών

Τις απογευματινές ώρες χθες, ενημερώθηκε η Λιμενική Αρχή της Σκιάθου ότι το επιβατηγό οχηματαγωγό (Ε/Γ-Ο/Γ) πλοίο «ΝΗΣΟΣ ΑΙΓΙΝΑ» Ν.Π. 12739, κατά τη διαδικασία κατάπλου του στο λιμάνι της Σκιάθου, προσέκρουσε στο επιβατηγό τουριστικό (Ε/Γ-Τ/Ρ) πλοίο «ΜΗΤΕΡΑ ΠΑΝΑΓΙΑ» Ν.Σ. 161, το οποίο βρισκόταν πλαγιοδετημένο στον προβλήτα του λιμένα Σκιάθου, χωρίς επιβαίνοντες. Αποτέλεσμα της πρόσκρουσης ήταν η πρόκληση ζημιών ήσσονος σημασίας στο «ΝΗΣΟΣ ΑΙΓΙΝΑ», ενώ στο «ΜΗΤΕΡΑ ΠΑΝΑΓΙΑ» προκλήθηκε θραύση κρυστάλλων, στρέβλωση στα ρέλια, στρέβλωση της αριστερής δέστρας πλώρης και ρωγμές στην υπερκατασκευή πλώρα αριστερά. Από το περιστατικό δεν υπήρξε τραυματισμός και δεν παρατηρήθηκε εισροή υδάτων ή θαλάσσια ρύπανση. Το «ΝΗΣΟΣ ΑΙΓΙΝΑ» εκτελούσε προγραμματισμένο δρομολόγιο από Σκόπελο για Σκιάθο με τελικό προορισμό το Μαντούδι με 21 μέλη πληρώματος, 68 επιβάτες, 17 Ι.Χ. οχήματα και 6 Δ/Κ. Από το Λιμεναρχείο Σκιάθου, απαγορεύτηκε αρχικά ο απόπλους και των δύο πλοίων, ενώ μετά από την επιθεώρηση των στελεχών του Τοπικού Κλιμακίου Επιθεώρησης Πλοίων του λιμένα Σκιάθου το «ΝΗΣΟΣ ΑΙΓΙΝΑ» απέπλευσε για την ολοκλήρωση του προγραμματισμένου δρομολογίου του. Προανάκριση διενεργείται από το Λιμεναρχείο Σκιάθου.

*****

Τις βραδινές ώρες χθες, συνελήφθη ένας 64χρονος ημεδαπός, για παράβαση του άρθρου 337 παρ. 1 του Π.Κ. «Προσβολή της γενετήσιας αξιοπρέπειας» από στελέχη της Λιμενικής Αρχής του Φλοίσβου. Συγκεκριμένα, ο 64χρονος προέβη σε ασελγή χειρονομία κατά γυναίκας, στη μαρίνα Φλοίσβου. Προανάκριση διενεργείται από το Α’ Λιμενικό Τμήμα Φλοίσβου του Λιμεναρχείου Σαρωνικού.

*****

Τις βραδινές ώρες χθες, στελέχη του Γραφείου Ασφάλειας του Κεντρικού Λιμεναρχείου Ηγουμενίτσας προέβησαν στη σύλληψη ενός 29χρονου αλλοδαπού (υπηκόου Σουδάν) εντός του επιβατικού σταθμού του λιμένα εξωτερικού Ηγουμενίτσας. Συγκεκριμένα, σε διενεργούμενο έλεγχο διαπιστώθηκε ότι ο 29χρονος κατείχε και επέδειξε ταξιδιωτικά έγγραφα που ανήκουν σε άλλο πρόσωπο, με σκοπό την παράνομη έξοδό του από τη χώρα. Από το Κεντρικό Λιμεναρχείο Ηγουμενίτσας που διενεργεί την προανάκριση, κατασχέθηκαν τα ταξιδιωτικά έγγραφα.
*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-11χρονου, από το λιμάνι της Τήνου στο λιμάνι της Σύρου, με το Ε/Γ-Τ/Ρ «ΝΗΣΟΣ ΤΗΝΟΥ» Ν. Τ. 25,
-43χρονης, από το λιμάνι της Θάσου στο λιμάνι της Κεραμωτής, με το Ε/Γ-Ο/Γ «ΑΝΑΞ» Ν.Π. 12457,
-31χρονου, από το λιμάνι των Ωρεών Εύβοιας στο λιμάνι της Γλύφας Φθιώτιδας, με Περιπολικό σκάφος Λ.Σ.-ΕΛ.ΑΚΤ.,
-12χρονου, από το λιμάνι της Φολέγανδρου στο λιμάνι της Θήρας, με Περιπολικό σκάφος Λ.Σ.-ΕΛ.ΑΚΤ., 
-73χρονου, από το λιμάνι του Κουφονησίου στο λιμάνι της Νάξου, με το Ε/Γ-Τ/Ρ «ΚΥΡΙΑΡΧΟΣ ΙV» Ν. Ν. 64,
-βρέφους, από το λιμάνι Ντάπια Σπετσών στο λιμάνι Κόστα Ν. Αργολίδος, με το Θ/Τ «ΜΙΧΑΗΛ Β’» Ν.Σ. 1447 και
-21χρονου, από το λιμάνι της Κύθνου στο λιμάνι του Λαυρίου, με Περιπολικό σκάφος Λ.Σ.-ΕΛ.ΑΚΤ..

